Fase 2-inentings begin vandag: Só lyk teikens‘n Gesondheidsorgwerker word by die Chris Hani Baragwanath-hospitaal ingeënt. (Foto: Emmanuel Croset/AFP) Fase 2 van Suid-Afrika se inentingsprogram begin Maandag met die regering wat uiters ambisieuse teikens gestel het. Altesaam 478 733 Suid-Afrikaners is tydens die eerste fase van die inentingsprogram ingeënt. Tydens dié fase is daar op gesondheidsorgwerkers gefokus en die regering se doelwit was om 1,2 miljoen mediese werkers in te ent. Volgens dr. Zweli Mkhize, minister van gesondheid, sal daar in fase 2 van die inentingsprogram voortgegaan word om gesondheidsorgwerkers in te ent, asook gepoog word om die teiken van 1,2 miljoen teen die einde van die week te behaal. “Ons sal ook begin om burgers wat 60 jaar en ouer is in te ent aangesien hulle die kwesbaarste is om siek te word of aan Covid-19 te sterf,” het Mkhize Sondagaand tydens die bekendstelling van fase 2 van die inentingsprogram gesê. Die doelwit is om vyf miljoen mense van 60 jaar en ouer teen einde Junie in te ent. Volgens Mkhize sal die tempo van inentings eers later vandeesmaand begin toeneem aangesien dit tyd sal vat om aan die hantering van die nuwe entstof gewoond te raak. Daar sou teen laat gisteraand nog 325 260 dosisse van die Pfizer-entstof in Suid-Afrika aangekom het, met altesaam 975 780 dosisse van dié entstof wat dan beskikbaar sal wees. Volgens Mkhize word daar beoog om teen einde Junie 4,5 miljoen dosisse van die Pfizer-entstof en twee miljoen dosisse van die J&J-entstof in Suid-Afrika beskikbaar te hê. Altesaam 87 persele sal van Maandag af in bedryf wees om met inentings te begin as deel van fase 2 van die inentingsprogram. Altesaam 83 persele is in die openbare sektor en vier in die private sektor. Dr. Zweli Mkhize, minister van gesondheid. (Foto: Twitter) Meer as 7 000 SMS-boodskappe is volgens Mkhize aan gesondheidsorgwerkers uitgestuur en 4 288 aan mense 60 jaar of ouer om Maandag vir hul inenting aan te meld. Diegene wat vir die inenting gaan, moet hul identiteitsdokumente saamvat en diegene wat aan ŉ mediese fonds behoort, moet ook ŉ bewys van lidmaatskap kan toon. Inentings sal ook by ouetehuise gedoen word. Volgens Mkhize het meer as 1,2 miljoen mense van 60 jaar of ouer reeds op die elektroniese entstofdatastelsel (EVDS) geregistreer. In dié stadium kan mense nie kies watter entstof hulle wil ontvang nie. Wanneer iemand ingeënt word, sal hulle meegedeel word met watter entstof dit is en of ŉ tweede dosis nodig is. Die Pfizer-entstowwe is veilig en werk goed, het Mkhize gesê en bygevoeg dat die tweede dosis ses weke ná die eerste een toegedien kan word. Talle mense toon ŉ matige teenreaksie op die entstof, waaronder griepsimptome soos ŉ matige koors, hoofpyne en moegheid, asook ŉ uitslag, swelling en pyn waar die inspuiting toegedien is. Volgens Mkhize verdwyn die simptome gewoonlik binne ŉ dag of twee, maar diegene met ernstige teenreaksies moet mediese hulp kry. Die entstof sal volgens Mkhize mense beskerm teen ernstige Covid-19 of die dood. “Geen entstof werk egter 100% nie en ons weet nog nie of inentings die oordrag van die virus keer nie.” Daar is ook nog nie duidelikheid oor hoe lank die entstof beskerming bied nie.